b'\n_START_ARTICLE_\nAri Aaltonen\n_START_SECTION_\nPelaajaura\n_START_PARAGRAPH_\nAaltonen oli Porin \xc3\x84ssien kasvatti. H\xc3\xa4n voitti joukkueessa A-nuorten Suomenmestaruuden vuonna 1980. Aaltonen pelasi kaudella 1981\xe2\x80\x931982 \xc3\x84ssiss\xc3\xa4 kaksi SM-liigaottelua, kunnes h\xc3\xa4n siirtyi vuoden 1981 lopulla I-divisioonajoukkue Joensuun Kiekko-Poikiin hakemaan nostetta uralleen. Aaltonen pelasi hetken my\xc3\xb6s Karhu-Kissoissa opiskellessaan Helsingiss\xc3\xa4 palomieheksi. P\xc3\xa4\xc3\xa4osin h\xc3\xa4n pelasi uransa kuitenkin JoKP:ssa ja h\xc3\xa4n oli kaudella 1984\xe2\x80\x931985 16 osumallaan joukkueen eniten maaleja tehnyt puolustaja ja jakoi Ketter\xc3\xa4n Jari Lippojoen kanssa koko I-divisioonan puolustajien maalip\xc3\xb6rssin toisen sijan edell\xc3\xa4\xc3\xa4n vain KalPan Jari J\xc3\xa4rvinen. Aaltonen oli JoKP:n tehokkain puolustaja my\xc3\xb6s kahdella seuraavalla kaudella. H\xc3\xa4n lopetti pelaajauransa kev\xc3\xa4\xc3\xa4seen 1988.\n_START_SECTION_\nValmentajaura\n_START_PARAGRAPH_\nAaltonen aloitti valmentajauransa Suomen J\xc3\xa4\xc3\xa4kiekkoliiton Savo-Karjalan aluevalmentajana 1980-luvun lopulla. H\xc3\xa4n valmensi sittemmin Jokipoikia, joiden miesten joukkueen apuvalmentajana Aaltonen toimi Seppo Revolle I-divisioonassa kaudella 1999\xe2\x80\x932000. Kaudeksi 2000\xe2\x80\x932001 h\xc3\xa4net nimettiin I-divisioonan korvanneeseen Mestikseen Jokipoikien p\xc3\xa4\xc3\xa4valmentajaksi. Aaltonen joutui kuitenkin j\xc3\xa4tt\xc3\xa4m\xc3\xa4\xc3\xa4n teht\xc3\xa4v\xc3\xa4ns\xc3\xa4 joulukuussa 2000 palkkar\xc3\xa4stien vuoksi. Joukkuetta valmensi loppukauden ajan Markku Kyll\xc3\xb6nen. Jokipojat ajautui kauden p\xc3\xa4\xc3\xa4tteeksi konkurssiin ja putosi Suomi-sarjaan. Aaltonen itsekin siirtyi joukkueen j\xc3\xa4tetty\xc3\xa4\xc3\xa4n valmentamaan Suomi-sarjajoukkue Savonlinnan Pallokerhoa helmikuussa 2001. H\xc3\xa4n valmensi joukkuetta my\xc3\xb6s seuraavan kauden 2001\xe2\x80\x932002._NEWLINE_Aaltonen suoritti ammattilaisvalmentajatutkinnon Lapin Urheiluopistossa vuonna 2002. H\xc3\xa4n valmensi sittemmin Jokipoikien junioreita eri ik\xc3\xa4luokissa; mm. C-nuorten SM-sarjajoukkuetta kausina 2008\xe2\x80\x932009 ja 2014\xe2\x80\x932015 sek\xc3\xa4 B-nuorten SM-sarjajoukkuetta vuosina 2012\xe2\x80\x932014. Kaudeksi 2015\xe2\x80\x932016 Aaltonen nimettiin taas Jokipoikien edelliskev\xc3\xa4\xc3\xa4n\xc3\xa4 takaisin Mestikseen nousseen miesten joukkueen p\xc3\xa4\xc3\xa4valmentajaksi. Jokipoikien varsin omavaraisella ja v\xc3\xa4h\xc3\xa4isell\xc3\xa4 Mestis-kokemuksella varustettu pelaajarunko sijoittui runkosarjassa yll\xc3\xa4tt\xc3\xa4en kolmanneksi ja voitti lopulta pronssia. Aaltonen palkittiin kauden p\xc3\xa4\xc3\xa4tteeksi Mestiksen parhaana valmentajana Raimo M\xc3\xa4\xc3\xa4tt\xc3\xa4nen -palkinnolla._NEWLINE_Kaudella 2016\xe2\x80\x932017, helmikuussa 2017 Jokipojat oli Mestiksess\xc3\xa4 kuudenten\xc3\xa4. Joukkueella oli kuitenkin takanaan seitsem\xc3\xa4n ottelun tappioputki, joten Aaltonen sai v\xc3\xa4isty\xc3\xa4 p\xc3\xa4\xc3\xa4valmentajan paikalta 20. helmikuuta 2017, jolloin h\xc3\xa4nen tilalleen Jokipoikien per\xc3\xa4simeen siirtyi joukkuetta aiemminkin valmentanut Jouni Varis.\n_START_SECTION_\nMuuta\n_START_PARAGRAPH_\nAaltosen is\xc3\xa4 Heikki pelasi 1950-luvulla SM-sarjaa Rauman Lukossa. Ari Aaltosen poika Miro pelaa KHL-joukkue Vitjaz Podolskissa ja h\xc3\xa4nell\xc3\xa4 on NHL-joukkue Anaheim Ducksin varaus vuodelta 2013. Arin lapsista my\xc3\xb6s Reetu ja Anniina ovat pelanneet j\xc3\xa4\xc3\xa4kiekkoa. H\xc3\xa4n itse harrasti nuorempana j\xc3\xa4\xc3\xa4kiekon ohella my\xc3\xb6s jalkapalloa._NEWLINE_Aaltonen on ty\xc3\xb6skennellyt siviiliel\xc3\xa4m\xc3\xa4ss\xc3\xa4\xc3\xa4n palomiehen\xc3\xa4 Pohjois-Karjalan pelastuslaitoksella.'